khistorydata/jeongjo-sjw-relations huggingface dataset:
정조 6년
有政。吏批。行判書李命植進。參判鄭一祥式暇。參議趙鼎鎭進。承旨鄭志儉進。以趙瑍李謙煥沈念祖爲承旨。尹承烈爲大司諫。蔡弘履爲左尹。鄭存中爲兵曹參知。金履厚李性吾爲掌令。李夔爲獻納。權裕爲正言。兵批。判書鄭好仁進。參判徐有寧病。參議金魯淳病。參知鄭存中未肅拜。承旨趙尙鎭進。以崔台衡爲僉知。鄭觀采爲內禁將。具埱爲兼司僕將。白尙瑩爲景福將。李漸運爲波知僉使。安百漢爲鎭東萬戶。金明遇爲古群山僉使。副護軍金相玉李漢泰白東俊李文德元厚鎭權栻李陽運單付。副司直李憲默李敬養沈有鎭柳誼李在學李時秀單付。僉知李潤彬單付。
정조 6년
傳于趙尙鎭曰。新除授承旨。卽爲牌招。推移入直。
정조 6년
傳于林錫喆曰。大司成前望單子入之。
정조 6년
大司成前望單子入之。金履素落點。
정조 6년
備望記。昨日之雨。溝澮不但盈溢。雖以摘奸回告之言聞之。京中城外川水。家村漂流。極其夥然云申飭京兆。發遣部官。漂失民戶。査實草記。外方則此等事。率皆登聞。況有揭板飭敎。則京兆之尙無一言皁白何也。行公堂上推考。當部官知名草記。續聞橋梁石堤。或多蹲頹。沙汰亦皆成阜云。待晴疎築。難付生手。濬川前都廳田翊顯。仍任。使之着意董役。
정조 6년
林錫喆。以弘文館言啓曰。新除授校理鄭淵淳。副校理尹行元。竝卽牌招察任。何如。傳曰。允。
정조 6년
趙尙鎭。以吏曹言啓曰。曹所屬宗簿寺官員等矣。今壬寅年春夏等褒貶。當爲等第。而因本寺提調有故。不得磨勘之意。敢啓。傳曰。知道。
정조 6년
趙尙鎭。以戶曹言啓曰。本曹郞廳及所屬各司官員。今壬寅春夏等褒貶。依前例磨鍊以入。而軍資監內贍寺。因都提調提調有故。不得磨勘。至於軍資監濟用監內贍寺。去辛丑秋冬等褒貶。因都提調提調有故。限內不得磨勘矣。今則其時官員。已有遷轉。難以考績。依近例蕩滌。何如。傳曰。允。
정조 6년
又以戶曹言啓曰。今春夏等所屬各司褒貶啓本中。東部都事金尙選。與判書金華鎭爲同姓三寸叔相避。司宰監僉正鄭東顯。與判書金華鎭爲娚妹相避。故參判徐晦修。參議李萬育。同爲磨勘以入之意。敢啓。傳曰。知道。
정조 6년
趙尙鎭。以禮曹言啓曰。今春夏等本曹褒貶等第時。宗廟署官員啓本中。一處刀之意。敢啓。傳曰。知道。
정조 6년
又以禮曹言啓曰。今此本曹所屬官員等褒貶時。宗廟署副奉事沈公著。與參議柳義養。有應避之嫌。不得同議磨勘。別啓本以入之意。敢啓。傳曰。知道。
정조 6년
趙尙鎭。以兵曹言啓曰。本曹今壬寅年春夏等褒貶啓本中。刀十四處之意。敢啓。傳曰。知道。
정조 6년
趙尙鎭。以工曹言啓曰。今壬寅年春夏等本曹褒貶。當爲磨勘。而判書徐有慶。身病猝劇。限內不得磨勘之意。敢啓。傳曰。知道。
정조 6년
趙尙鎭。以耆老所言啓曰。本所堂上。多有身病。今春夏等褒貶啓本。限內不得封進之意。敢啓。傳曰。知道。
정조 6년
趙尙鎭。以中樞府郞廳。以判府事意啓曰。今春夏等褒貶。當爲等第。而領府事金尙喆有身病。限內不得磨勘之意。敢啓。傳曰。知道。
정조 6년
趙相鎭。以敦寧府言啓曰。府郞廳等矣。今春夏等褒貶等第。當爲磨勘。而首堂上未差。限內不得爲之之意。敢啓。傳曰。知道。
정조 6년
趙尙鎭。以忠勳府言啓曰。今壬寅春夏等褒貶。當爲磨勘。而本府有司堂上綾恩君具允明在外。限內不得爲之之意。敢啓。傳曰。知道。
정조 6년
趙尙鎭。以宣惠廳郞廳。以都提調意啓曰。本廳郞廳等。今壬寅春夏等褒貶。等第磨勘以入之意。敢啓。傳曰。知道。
정조 6년
趙尙鎭。以訓鍊都監從事官。以都提調意啓曰。今壬寅年春夏等褒貶。磨勘以入之意。敢啓。傳曰。知道。
정조 6년
趙尙鎭。以禁衛營從事官。以都提調意啓曰。今壬寅春夏等褒貶。磨勘以入。而去辛丑秋冬等褒貶。未得磨勘矣。從事官及諸將官。多有遞改。今不得磨勘。依例蕩滌之意。敢啓。傳曰。知道。
정조 6년
趙尙鎭。以御營廳言啓曰。本廳從事官及諸將官。今壬寅年春夏等褒貶。當爲等第。而都提調金尙喆有身病。限內不得磨勘之意。敢啓。傳曰。知道。
정조 6년
趙尙鎭。以軍器寺官員。以都提調意啓曰。本寺官員。辛丑秋冬等褒貶。因都提調有故。不得磨勘矣。今番殿最時。當爲一體追行等第。而其時官員。已多遞去。依例不得磨勘之意。敢啓。傳曰。知道。
정조 6년
趙尙鎭。以濬川司郞廳。以都提調意啓曰。本司都廳及郞廳。今壬寅年春夏等褒貶。等第磨勘以入。而刀二處之意。敢啓。傳曰。知道。
정조 6년
林錫喆。以禮曹言啓曰。卽接東關王廟守直官牒呈內。今番之雨。本廟正殿內西邊兩處。殿外北邊兩處。東邊虹霓門外兩處滲漏云。修改之節。不容少緩。修改吉日。卽令日官推擇。則今六月十九日辰時爲吉云。以此日時擧行。而先告事由祭。同日曉頭設行。所用雜物。令各該司。磨鍊進排。亦令繕工監。別定監役官。趁卽修改。依定式。句管堂上一員。進去監董畢役事。竝爲分付。何如。傳曰。允。待快晴。更卽涓日草記。觀今明。如得快霽。以此日擧行之意。草記。
정조 6년
又以禮曹言啓曰。卽接南關王廟守直官所報。則今番之雨。本廟正殿內月廊南北兩處滲漏。碑閣亦爲處處滲漏云。修改之節。不容少緩。修改吉日。卽令日官推擇。則今六月十九日辰時爲吉云。以此日時擧行。而先告事由祭。同日曉頭設行。所用雜物。令各該司。磨鍊進排。亦令繕工監。別定監役官。趁卽修改。依定式。句管堂上一員。進去監董畢役事。竝爲分付。而卽者東廟修改草記批旨內。待快晴。更卽涓日草記。觀今明。如得快霽。以此日擧行之意。草記事。命下矣。本廟修改之節。亦依此下敎擧行計料之意。敢啓。傳曰。允。
정조 6년
林錫喆。以兵曹言啓曰。卽接西所衛將牒報。則曜金門北邊宮墻。前日頹圮已把守處。連接墻垣二間半許。今又頹圮云。令紫門監。以杻把子。堅實圍排。一體樹柵。而把守軍兵。令該軍門。量宜加定。與前把守軍兵合力。嚴加守直之意。分付。何如。傳曰。允。
정조 6년
又以兵曹言啓曰。卽接建禮堂守直內官牒報。則前日頹落已把守處連接集春門南邊宮墻半間許。今日雨水頹圮云。爲先令紫門監。以杻把子。堅實圍排樹柵。而把守軍兵。自該軍門。量宜加定。與前把守軍合力。各別守直之意。分付。何如。傳曰。允。
정조 6년
林錫喆。以訓鍊都監言啓曰。集春門北邊宮墻三間許。廣智營東邊樹柵處連接一間。曜金門南邊樹柵處連接一間許頹圮。集春門北邊新頹三間處。廣智營入直砲手十五名除出把守。連頹已把守處。把守軍量宜加定。與前把守軍合力守直事。自兵曹草記矣。廣智營入直軍五十名內。二十二名。曾已除出各處把守。餘存二十八名。今若以此出用。則宮墻外巡邏。難以擧行。集春門北邊新頹處把守軍十五名。以出番軍。將校率領把守。廣智營東邊。曜金門南邊連頹處把守軍各三名。亦以出番軍除出。與前把守將卒。合力守直。仍卽樹柵之意。敢啓。傳曰。知道。
정조 6년
林錫喆。以御營廳言啓曰。本廳字內宣仁門南邊內。司僕水門鐵箭所貫下磚石。動退拔出處。東營入直軍八名。除出守直。敦化門東邊水閣廳板與鐵箭衝破處。東營入直軍四名。除出守直事。纔已入啓。而禁衛營字內宮墻把守草記。知道。添柵後軍兵名數。只準間數把定。而至於別定將卒。卽爲解送。見今雨勢不止。墻外把防處將卒沾濕之苦。甚可悶憐。住接處。各別堅實防遮之意。卿營及訓御營知悉。着意擧行。可也事傳敎矣。宮墻頹圮一間。把守軍八名。乃是恒式。而本廳字內。昨年所頹宮墻。合爲十一處。而曾因特敎。減除名數。見今把守者。將爲七人。軍爲四十八名矣。以此準式。今此內司僕水門鐵箭拔出處。東營入直軍二名除出。把守將則傍近把守將兼領。敦化門水閣廳板衝破處。東營入直軍二名加定。與前把守軍。合力守直。出番軍則勿爲添入。而把守各鋪。亦令堅實防遮蔽濕之意。敢啓。傳曰。知道。
정조 6년
又以御營廳言啓曰。本廳字內宣仁門南邊內。司僕水門鐵箭所貫下磚石動退拔出處。東營入直御營軍八名。除出守直。敦化門東邊水閣廳板與鐵箭衝破處。量宜加把事。自兵曹草記。而東營入直軍六十一名內十七名。宮墻頹圮諸處。前已分把。餘數不多。宮墻外巡邏。難以分排。出番鄕軍八名。添入東營。與元入直四名合十二名內。八名內司僕水門把守。四名。敦化門水閣衝破處加定。與前把守軍合力。限修改間。晝夜輪回守直之意。敢啓。傳曰。知道。
정조 6년
林錫喆。以義禁府言啓曰。時囚罪人徐德麟。杖六十收贖。奪告身一等事。照律草記批旨內。如有功議。各減一等事。命下矣。徐德麟無功云矣。敢啓。傳曰。知道。
정조 6년
吏曹參議趙鼎鎭疏曰。伏以。三銓新命。胡爲而及於臣也。聞命驚惑。歷日靡定。不知所以自措也。臣晩從蔭塗。倖竊科第。本乏才望。又蔑知識。直是庸陋之姿。寧有進取之念。通籍五六年之間。曲荷恩造。過加拂拭。居然至下大夫之列。從前歷揚。罔非僥濫。居常愧懼。若隕淵谷。惟此甄別人物之職。尤豈臣夢想所到。而今忽不循踐歷。拔之人望之外。擧以畀之。不少難愼。糖粃居前。古人攸譏。則哲有累。明主所戒。臣於是且惶且恧。實不知何以得此也。始因祿仕之計。遽紆太驟之榮。自知福之過矣。終以冗散之才。乃遽至要之任。殆亦負且乘矣。招災致寇。理所必至。至若主通塞之權。任激揚之責。或曰苟非其人。莫宜居之。或曰量而後入。勿之有悔。自前叨是職者。開口便說。卽同常談。臣不敢依樣飾辭。以自歸於隨衆例讓之科也。噫。遭際休明。獲廁華顯。人臣之至願也。如臣譾劣。百無寸能。近密周旋。醜拙莫掩。而陶鑄之化。天地仁也。庇保之私。父母慈也。每自循省。有隕如瀉。矧今所叨。別是峻選。官至榮矣。寵至渥也。恩重簡拔。感激冞深。戒在盈溢。悸懼隨切。此臣所以居寵若驚。以榮爲愧。而不敢爲冒進之計者也。臣於前後官職。有命輒膺。未或辭巽者。諒以夷險不擇。筋力自效。爲一分報答之圖。而不稱之職。殆甚吹竽之譏。必辭之情。竊附循墻之義。冒違天牌。良非護已。再辱嚴召。無望祗承。玆敢略控腔血。仰干崇嚴。伏乞聖慈。俯諒由中之懇。特垂體下之仁。將臣新授濫職。亟行刋正。仍命勘臣瀆擾之罪。以重銓選。以安賤分。千萬至願。臣無任屛營祈懇之至。省疏具悉。爾其勿辭察職。
정조 6년
大司憲吳載純疏曰。伏以。臣姿鈍學蔑。百無肖似。前後忝竊本職。不知幾遭。而未嘗出一言論一事。以裨補聖化之萬一。動輒僨誤。徒積愆戾。居常慙汗。若無所容。至於嚮日權䎸事。當言而不言。至被大僚之請削。日前違牌。又遭諫臣之疏斥。臣之不職之罪。益無所逃。祗切自訟矣。不料恩敍旋降。除旨聯翩。瘝敗之地。暫解復叨。殆若非臣莫可者然。不但臣之情勢。實難抗顔就列。亦豈不爲淸朝之羞也哉。況今閱月亢旱。三農告災。聖心惻怛。特下哀痛之敎。敷求忠讜之言。旣減常膳。而又避正殿。畏天責躬之意。靡不用極。精誠上格。靈應不忒。甘霈屢降於旬日之間。豈可以是而少忽修省之方。正宜妙簡臺閣之任。益開進言之路。如臣屢叨蔑效之人。尤何敢冒居於側席求助之日乎。玆以冒死陳籲。略暴衷懇。伏乞聖慈。亟削臣職。以爲人臣溺職者之戒。臣雖不以見職自居。而不敢泯默。略陳芻蕘之說。惟聖明垂察焉。臣竊以爲自古帝王之治。無不以心爲主。近而言行之細。遠而號令政敎之大。必皆本之於此心。故堯舜禹相傳之心法。不出於精一之訓。而所以爲出治之本也。噫。聖賢爲學之道。不越乎內而正其心。外而愼其言與行而已。蓋惟精惟一者。言其所以正心也。允執厥中者。言其言行之無差也。故於其慮念之發。言動之間。必致其省察克治之工。內外交修。眞積力久。心之存於內者。純乎理而無纖毫私意之間。言行之發於外者。一乎正而無頃刻怠忽之乘。則其於酬酢事物之際。無所往而不得其宜矣。惟我殿下。以明睿之資。加緝熙之工。六載臨御。憂勤圖理。四方億兆。日夜矯首。以望政化之隆洽。而數年之間。災沴屢臻。至於今年之旱而極矣。聖躬焦勞於上。匹庶愁歎於下。臣誠不知其何故也。無乃仁愛之天。警告我殿下。啓佑我殿下。俾盡修德行仁之道也歟。臣愚竊願殿下。於端本出治之原。用力着功之方。益加勉勵。自其燕閒之中。思慮言動之微。精察克治。一遵天理。毋或有怠惰放忽之失。推而至於臨政處事之際。靡不致愼。以躋乎精一之極功。則不但可以悅豫天心。而消弭眚沴。庶幾比隆於三古之治矣。豈不休哉。且念精一之工。不能不資於討論講明。而睿智天縱。洞觀道原。顧今經幄之臣。可以備顧問而資啓沃者。固鮮矣。然從容游泳。反復探討。亦豈無一分資益之道乎。伏願聖明。益恢大舜察邇之德。顔子問寡之意。頻御經筵。時賜問難。以究聖賢遺旨。而反之身心。參之事爲。務求實效焉。嗚呼。有國之典。莫重於討亂逆而明義理。此而不嚴。則將至於三綱淪而九法斁。夫何近年以來。逆變層生。王法未伸。元惡大憝。久逭干紀之誅。或偃處島塞。尙保首領。或臥死牖下。未施追律。凶徒禍孽。亦多寬貰。日月旣久。委靡成習。三司謄傳之啓。便作應文之具。由是而紀綱日頹。風俗漸壞。干和致災。亦安知不由於斯也歟。凡此諸賊。究厥負犯。窮凶絶悖。萬戮猶輕。而一味容貸。尙此假息。思之及此。臣竊痛心。此莫非前後三司之臣。誠意淺薄。上不能牽裾折檻。格回天心。下不能碎首螭陛。以死爲期。一年二年。忍與之同戴一天。以至于今。是固群下不誠之罪。而殿下亦豈以群下之不誠。不致當行之天討乎。伏願殿下。廓揮乾斷。亟允三司諸啓。以洩神人之憤焉。臣實愚昧。一切世務。素未曉解。軍民利病救災釐弊之術。不敢妄有所陳。而謹以草草數語爲獻。伏願殿下。幸賜澄省焉。臣無任屛營祈懇之至。答曰。省疏具悉。所陳當留意。卿其勿辭行公。
정조 6년
壬寅六月十五日辰時。上御誠正閣。吏兵房承旨。持褒貶啓本入侍時。右承旨鄭志儉。左副承旨申應顯。假注書趙衍德鄭萬始。記注官金健修金鳳顯。以次進伏訖。上曰。今日奎章閣奉審。誰果進去乎。志儉曰。沈念祖金載瓚。與之進去矣。上曰。褒貶啓本讀奏。可也。志儉等。讀奏啓本各一度訖。上曰。今旣開拆。其外啓本。當自內判付以下。停讀。可也。上曰。李崇祜停啓事。昨果言及於諫吏乎。志儉曰。臣於昨日。招致該吏。以此意言及。則答以停啓之規。若當傳啓之時。則以爲停啓。而至於無傳啓之時。不得爲之云矣。上曰。若因此荏苒。則置人於不生不滅之科。是豈成說乎。昨年李衍祥停啓時。旣無傳啓而停之。此亦有例。以此意更諭諫吏。可也。命書傳敎曰。新除授臺諫。牌招察任。命退。諸臣以次退出。
정조 6년
行都承旨嚴璹藥院進。左承旨趙瑍坐。右承旨沈念祖內閣進。左副承旨趙尙鎭坐。右副承旨李謙煥坐直。同副承旨林錫喆坐直。注書趙興鎭病李祖承病。假注書趙衍德仕直鄭萬始藥院直。事變假注書馬思仁仕。
정조 6년
以禮曹惠慶宮誕辰陳賀節目。傳于嚴璹曰。權停。
정조 6년
傳于林錫喆曰。右副承旨入侍。
정조 6년
傳于趙瑍曰。藥房三提調入侍。
정조 6년
傳于趙尙鎭曰。明日儒生殿講處所。仁政殿爲之。出宮門路。協陽門爲之。
정조 6년
傳于李謙煥曰。同副承旨軍士房承旨入侍。
정조 6년
傳于趙瑍曰。京畿監司留待
정조 6년
傳于趙瑍曰。京畿監司明日入侍。
정조 6년
以掌令徐有成李敬一牌不進罷職傳旨。傳于李謙煥曰。只推。
정조 6년
趙尙鎭。以吏曹言啓曰。今日本曹開拆坐起時。考見諸道褒貶啓本。則機張縣監安德鵬。以三年窠守令。兩次居中。其不治可知。依例罷黜。何如。傳曰。允。
정조 6년
林錫喆。以兵曹言啓曰。登山串僉使方圓。天摩僉使鄭致炯。連二等褒貶居中。德津萬戶張致遠。阿吾地萬戶李相耉。栗浦權管李春瑞。三年內兩次居中。其不職可知。竝依例罷黜。何如。傳曰。允。
정조 6년
嚴璹。以禮曹言啓曰。卽接獻陵令所報。則本陵王后陵上寅方。莎臺石上與引石上莎草。竝與封土。長一把三尺。廣二把二尺。今十五日辰時頹圮云。陵上莎草頹圮之患。至於如此。極爲驚心。慰安祭不卜日。今十八日設行。政府以下。依例進去。奉審後稟處。何如。傳曰。允。卽爲進去。奉審以來。見今農政方殷。廚傳之弊。不可不念。只政府及本曹堂上進去。可也。
정조 6년
嚴璹。以禮曹言啓曰。卽接順懷墓守衛官所報。則本墓墓上東邊曲墻內邊。今十五日。爲雨所破傷。以周尺尺量則長二十二尺。厚二尺云。墓上曲墻。有此頹圮之患。不可無慰安之擧。慰安祭不卜日。今十八日設行。在前墓所有頉時。本曹堂上郞廳。例爲進去。而今此獻陵奉審時。旣已只堂上進去事。命下矣。本墓奉審。亦以堂上一員進去。奉審後稟處。何如。傳曰。允。
정조 6년
趙尙鎭。以漢城府言啓曰。今番雨水。川邊人家之漂流處。發遣部官。使之摘奸。而其中西部仁達坊社稷洞契。有人物壓死之慘。而該部官全不致察。自臣府聞之。有此申飭之後。夕時始爲査報。以致登聞之稽滯。極爲駭然。當該部官李恒演。令該府拿問處之。臣亦惶恐待罪之意。敢啓。傳曰。城中有此人命頹壓之事。而有司不以聞焉。致煩飭敎。然後始乃査出。京中尙然。外邑何論。該部官。令該府拿問。各別嚴處。以懲日後。此外漂失人家。亦卽詳細査問以啓。恤典依例擧行之意。枚報該廳。卿亦難免重勘。而卿於本府。頗多聲績。姑施緘辭重推之典。此後惕念察飭。因此思之。今番潦雨過多。諸道此等之患。安保其必無。令廟堂行會。俾各仔細馳啓。亦令着意顧恤事。分付。
정조 6년
李謙煥啓曰。漢城判尹鄭昌聖。緘辭從重推考事。命下矣。憲府行公臺諫。竝卽牌招。以爲承授之地。何如。傳曰。行公人員數少。似難備員擧行。未肅拜臺諫許遞。前望單子入之。待下批。與行公臺諫。牌招擧行。
정조 6년
掌令前望單子入之。徐有成李敬一落點。
정조 6년
林錫喆。以漢城府言啓曰。卽接西部都事任焴所報。則以爲部官。馳往郊外摘奸。則孔德里契居出身金振郁。年今三十七歲。而今十五日黃昏時。渠之畓觀水次出往之際。所經水勢甚急。仍爲渰死。故該洞任掌及洞中之人。竝力拯出屍體云。恤典擧行事。枚報賑廳之意。敢啓。傳曰。知道。
정조 6년
又以漢城府言啓曰。卽接北部都事李聖濂所報。則以爲部官。馳往郊外摘奸。則弘濟院契任掌徐乭所告內。今十四日黃昏時。本洞大川名不知盲人。騎卜馬。率牽馬夫一名及追從兒一名合三名。盡爲渰死。而屍體則水勢甚急。仍爲漂流。不知去處。馬匹則跳出得生云。聞極驚慘。卽爲行關畿營。以爲拯得屍體之地。事關人命。而當該洞任之今始發告。誠極痛駭。渠雖以阻水爲言。稱託之說。不可準信。卽爲移送秋曹。嚴治之意。敢啓。傳曰。知道。
정조 6년
又以漢城府言啓曰。傳敎內。漂失人家。亦卽詳細査問以啓事。命下矣。被水墊沒人家。發遣各該部官。各別詳査。別單書入。而其中西部沙村里新村里兩契及南部箭串一契二契中村里則大水漲溢。姑無通涉之路。故稍待其水退路通。追後摘奸。更爲草記之意。敢啓。傳曰。頹壓民家。題給恤典。亦有前例與否。問于戶曹。卽令該廳。使之擧行後。草記。
정조 6년
又以訓鍊都監言啓曰。本局千摠李仁彬。身病甚重。勢難察任。改差。何如。傳曰。允。
정조 6년
趙尙鎭。以訓鍊都監言啓曰。曜金門北邊宮墻已頹圮處。連接二間半。今又頹圮。把守軍令該軍門。量宜加定。與前把守軍。合力守直事。自兵曹草記矣。曜金門北邊第四鋪。連接二間半頹圮處。以出番軍三名加定。與前把守軍。合力守直。仍卽添柵之意。敢啓。傳曰。知道。
정조 6년
又以御營廳言啓曰。本廳字內集春門南邊宮墻。前日頹落。已把守。連接半間許頹圮處。把守軍兵。令該軍門。量宜加定事。自兵曹草記矣。集春營入直軍。二名除出。限修築間。與前把守將卒。合力把守。仍卽添柵之意。敢啓。傳曰。知道。
정조 6년
又以濬川司言啓曰。依下敎。本司都廳元宇鎭改差。前都廳田翊顯仍任。使之察任之意。敢啓。傳曰。知道。
정조 6년
又以宣惠廳言啓曰。黃海道卜定進上各種新穀。使貢人措備。每於薦新翌日封進矣。六月令新粟米貢人等。謂以節早。不得及時擧行。莫重進上之若是遲滯。其在事體。誠極未安。當該貢人。自本廳爲先嚴治。新粟米。依前例追後封進之意。敢啓。傳曰。知道。節候差晩之致。貢人勿治。
정조 6년
李謙煥。以刑曹言啓曰。因漢城府啓辭。弘濟院契任掌徐乭。移送秋曹嚴治事。命下矣。取考律文。則大明律有曰。若地界內有死人。里長地隣不申報官司者。杖八十。任掌徐乭。依此律杖八十收贖放送之意。敢啓。傳曰。知道。
정조 6년
又以義禁府言啓曰。西部奉事李恒演拿囚之意。敢啓。傳曰。知道。
정조 6년
壬寅六月十六日辰時。上御誠正閣。右副承旨入侍時。右副承旨李謙煥。假注書趙衍德。記注官金健修金鳳顯。以次進伏訖。上命書傳敎曰。目今諸路邑宰。一日曠官可悶。貶罷之代。不可不急速差遣。且聞窠闕無多。行政不難云。都目政。以念間推擇。秩滿守令。堂疏猶請。勿遷轉。至於居中守令之自銓曹草記降出。今番則尤不宜循常爲之。以此。分付吏曹。又命書榻敎曰。左承旨入侍。賤臣承命出。與趙瑍偕入進伏。命謙煥先退。上曰。向者前兵判事。尙有眷眷者矣。伊時辭免。果是體例間事。故予欲以禮使之意。不得已許遞。今旣一伸廉隅。則此後官職。必無撕捱之端矣。若令因此而置於見枳之科。則朝廷又失一人。豈不難哉。是故。予果曲諒。旣除旋解矣。瑍曰。向時登對。旣蒙洞釋。今日晉接。又承恩諭。此實臣家骨肉罔極之恩。惶隕感泣。不知所諭矣。上曰。其時欲以東西銓。使之行政而未果。重臣曾與吏判。有所嫌隙而然乎。瑍曰。自是同盟之家。素無宿嫌。而猝地構陷矣。上曰。近日復閱吏判上疏。則遣辭太過矣。瑍曰。臣弟性本固滯。且昧涉世。故遭此人言矣。上曰。向日前席。以都是自反處。有所下敎。而大抵人言。雖曰橫來。我心無愧。則自有必伸之道。須以此敎。傳及重臣。可也。瑍曰。聖敎至此。含恩感義。不知死所矣。上曰。朝廷雖欲枳重臣。予不當捨重臣。惟當恃此而已。見今在重臣。姑無可除之職。故替授爾承宣之任。必須諒悉也。瑍曰。臣豈不知其聖意攸在。而實無圖報之望矣。上曰。重臣今在何處乎。瑍曰。臣之老母。衰病轉劇。故今此入城矣。上曰。承旨老母之年。今至幾何。瑍曰。爲八十四歲矣。上曰。家在何處乎。瑍曰。在於蓮池洞矣。上曰。聞有親病。早爲出去。可也。命退。承史以次退出。
정조 6년
壬寅六月十六日辰時。上御誠正閣。藥房三提調入侍時。都提調鄭弘淳。提調金華鎭。副提調嚴璹。假注書鄭萬始。記注官金健修金鳳顯。醫官吳道炯丁文壽。以次進伏訖。弘淳曰。近日日氣蒸濕。聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。若何。上曰。一樣矣。弘淳曰。醫官待令矣。上曰。自日前有眼疾之漸。臂脚亦有麻木之症。湯劑何當進御乎。道炯曰。雖値三庚之時。此是已定之湯劑。本方中。去人蔘。入縮砂浮萍。似好矣。上曰。三分重蔘。入之何妨耶。文壽曰。入之亦無所妨矣。上曰。縮砂浮萍入之。何如。文壽曰。似好矣。華鎭謂道炯曰。當自何日進御乎。道炯曰。自明日進御。似好矣。上命書榻敎曰。進御加減通聖散十貼。自明日煎入。上曰。都令之子。善爲之矣。且其相貌甚好。亦當做乃父之功名矣。上曰。都令若爲加資。則上下俱幸矣。華鎭曰。臣等方以此喁祝。都令亦於加資事。不敢自讓矣。上曰。都令昨見注書所書啓辭乎。璹曰。臣果見之矣。上曰。雖以草書書之。善書。可也。豈可以傍書抹改乎。新進之操心。與他自別。而今已如此。他日將。何如。璹曰。只憑下隷之言。如是誤書云矣。璹曰。惠慶宮誕日陳賀。今番則何以爲之乎。上曰。當爲權停。出去後。以此書出。可也。上曰。今龍川倅誰也。是乃趙心泰乎。華鎭曰。果然矣。上曰。趙心泰與李潤慶。何如。華鎭曰。臣按西藩時。俱以下官使之。則潤慶確實。心泰有知識。各有長短矣。上曰。外邑恤死之典。若待回啓後。始施恤典。則必有後時之歎。自今爲始。先施恤典。追爲狀啓似好。以此定式。何如。華鎭曰。聖敎誠然。此後依此定式。似好矣。命退。諸臣以次退出。
정조 6년
壬寅六月十六日未時。上御誠正閣。同副承旨軍士房承旨入侍時。左副承旨趙尙鎭。同副承旨林錫喆。假注書趙衍德。記注官金健修。別兼春秋金載瓚。以次進伏訖。上曰。都目取稟。今果入來乎。尙鎭曰。臣聞兵判言。則宣薦取才。各道取才。盡爲設行。然後可以取稟。而自明日連値殿座。又當誕辰。故不得設行。念前似難爲政云矣。命書傳敎曰。昨年旣有筵敎。各廳取才。不但都目爲然。常時亦令依例爲之。則尙今遷就。有此窘束之擧。兵曹判書鄭好仁。從重推考。明日再明日。雖値殿座。或誕日。勿拘設行事。分付。又命書傳敎曰。日次殿講。本館不可無長官。在外大司成。催促上來。命尙鎭先退。命書榻敎曰。吏房承旨入侍。賤臣承命出。與沈念祖偕入進伏。上曰。條問文義。周南召南中。只以一條發問。可也。念祖曰。聖敎宜矣。念祖曰。奎章閣大奉審。有待晴擧行之敎。姑觀今明日爲之。何如。上曰。可矣。念祖曰。御眞。以十九日奉審時。移奉。似好矣。上曰。觀勢爲之。可也。上曰。沁留。何當上來乎。載瓚曰。今旣得雨。民皆移秧。非久當上來矣。上曰。今此移秧。可得結實云耶。載瓚曰。雖曰節晩。尙此移揷云矣。命退。承史以次退出。
정조 6년
行都承旨嚴璹藥院進。左承旨趙瑍坐。右承旨金宇鎭坐直。左副承旨趙尙鎭坐直。右副承旨李謙煥坐。同副承旨林錫喆坐。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
林錫喆啓曰。新除授刑曹參議徐有防。除拜後。過三日不爲出肅。依定式推考警責。仍卽牌招察任。何如。傳曰。允。
정조 6년
金宇鎭啓曰。來二十一日。輪對。頉稟。傳曰。以二十二日爲之。
정조 6년
傳于趙尙鎭曰。粳米三十石。入于惠慶宮。
정조 6년
傳于趙尙鎭曰。惠慶宮誕辰。錢文貳千兩。紬壹同。苧貳拾疋。木陸同。分付戶曹。內入木則兵曹擧行。
정조 6년
金宇鎭啓曰。京畿監司李亨逵。依下敎來待矣。傳曰。入侍。
정조 6년
傳于趙尙鎭曰。吏房承旨入侍。
정조 6년
大司成前望單子入之。沈念祖落點。
정조 6년
兵曹口傳政事。以姜德輝金和重爲五衛將。黃千一爲臨淄僉使。
정조 6년
金宇鎭。以禮曹言啓曰。東南關王廟雨漏處。以今月十九日修改事草記。待快晴。更卽涓日草記。觀今明如得快霽。以此日擧行之意。草記事。命下矣。昨今雨勢。雖已向霽。而雲陰不散。蓋瓦尙濕。撤改修補之際。實有致傷他處之慮。修改之節。依聖敎。待快晴涓日擧行。何如。傳曰。允。
정조 6년
又以備邊司言啓曰。諸道各邑自備穀分等賞罰。旣有定式矣。取考辛丑自備穀數爻。則義州前府尹尹承烈。當爲居首。而秩是二品。陞敍之典。無所可施。自在勿論。未滿十石之慶興府使李敬倫。依定式越三等。何如。傳曰。允。
정조 6년
又以成均館官員。以同知館事意啓曰。今日親臨儒生殿講時。西齋進士朱宅夏。中學掌議曺允履。色掌韓用鐸。西學色掌議金鍾弼。落點已下之後。或稱在外。或稱身病。終不來待者。事體所在。極爲駭然。竝爲停擧。何如。傳曰。允。卿等推考。
정조 6년
又以賑恤廳言啓曰。因漢城府草記。渰死壓死人恤典擧行事。允下矣。西部壓死人金三喆。渰死人金振郁等處。各布二疋題給之意。敢啓。傳曰。知道。
정조 6년
又以刑曹言啓曰。頃因慶尙道泗川居沈召史擊錚原情。其夫李益龍。發配委折。依傳敎。發關査問於該道矣。卽接慶尙監司趙時俊査報。則以爲。罪人李益龍前後文案。詳細考閱。則辛丑正月弊職在任時。因曹關。李益龍錢七百五十兩冤徵委折及洪範周與益龍族屬與否。發關該邑。兩造査辨。盤問取招。則李益龍丙申年。以都書員。偸食田結二十一結。故其時縣監金命埏。治罪囚禁。徵出二百七十兩錢。以補公役。其後繡衣出道時。益龍搆捏官長。書給議送。使洪範舟。持狀往呈。洪範舟初非益龍之族屬。而假稱四寸。益龍所納之錢。只是二百七十兩。而謂以七百五十兩。誣呈京司。欲爲推錢情節。俱爲自服報來。故益龍則身爲下吏。不知分義。搆捏土主。圖罷官長。罪杖一百。流三千里。定配於洪源縣。範舟。以隨從。杖一百。徒三年。照律收贖云矣。今見報辭。沈女誣罔之狀。尤爲綻露。依前草記。自臣曹考律勘罪。何如。傳曰。允。
정조 6년
壬寅六月十七日辰時。上御仁政殿。日次儒生殿講入侍時。行都承旨嚴璹。左承旨趙瑍。右承旨沈念祖。左副承旨趙尙鎭。右副承旨李謙煥。同副承旨林錫喆。假注書趙衍德鄭萬始。記注官金健修金鳳顯。以次隨駕。上具翼善冠衮龍袍。乘輿出協陽門。樂作。駕由肅章門。入仁政門。詣仁政殿內。降輿卽座。上曰。兵判何不來參於侍衛班乎。尙鎭曰。以宣薦取才事。出去試所。不得來參矣。上曰。姑停取才。卽爲入來事。分付。尙鎭承命出傳。成均館官員。以李英敎等不參殿講。進呈停擧單子。錫喆讀奏訖。命書允字。引儀唱試官行禮。領議政徐命善。刑曹參判金尙集。吏曹參議趙鼎鎭。禮曹參議柳義養。吏曹正郞徐龍輔。副修撰沈樂洙。率儒生李漢濯等七十二人。入就拜位。引儀唱四拜禮。試官儒生等。行拜禮訖。命善等。以次陞殿。命善曰。雨餘日氣熾熱。此時聖體。若何。上曰。一樣矣。卿之所患。今則差勝乎。命善曰。日昨箚中。以暑感之彌留。有所仰陳。而尙不快可矣。臣聞湯劑有所議定云。有何症候而然乎。上曰。別無他症。而欲試其命藥之如何耳。璹曰。判尹鄭昌聖。以參考官改望擬入矣。今聞以緘答之。尙未下批。方在待勘中。不得入參矣。上曰。今當賜批。卽爲入參事。分付。賤臣承命出傳。昌聖入就位。上曰。今番殿講。八道儒生。幾皆進參矣。命善曰。然矣。命開講。萬始呼李漢濯等名。以次進講。尙鎭曰。莫重殿座之時。應講儒生。不着靴子。其在事體。誠極駭然。儒生問名。令本館停擧。何如。上曰。儒生停擧置之。本館掌務官拿處。可也。出擧條上曰。注書誤唱儒生姓字。誠甚駭然矣。仍命書傳敎曰。注書近日所爲。駭妄之端。不一而足。該注書汰去。令該府拿問處之。萬始退出。上曰。事變注書姑先入來擧行事。分付。賤臣承命出傳。馬思仁進伏。命尙鎭書傳敎曰。在外大司成。尙無動靜。殿座時不可不備員。大司成金履素許遞。前望單子入之。賤臣承命出。持入前望單子。以沈念祖落點。命書榻敎曰。承旨前望單子入之。賤臣承命出。持入前望單子。以金魯淳落點。璹曰。金魯淳方差獻陵告由祭官。姑未還來矣。命書榻敎曰。新除授承旨金魯淳許遞。上曰。承旨前望單子入之。璹跪進。以金宇鎭落點。命書榻敎曰。新除授承旨敍用。牌招察任。又命書榻敎曰。前承旨李世奭。給牒敍用。李亨元敍用。上曰。各公事。俄已判下。而更爲入之。是何故也。錫喆曰。以還判付。更入矣。命善曰。承旨做錯。雖緣生疎。體例所在。不可無警。同副承旨林錫喆推考。何如。上曰。依爲之。出擧條鄭好仁自外進前。上曰。各技取才。今果設行乎。好仁曰。昨有飭敎。故果爲設行。而今承入侍之敎。使御將監試。臣則入來矣。上曰。今日內。當盡爲取才乎。好仁曰。宣薦人西北人六道武士。盡爲取才。則當至再明日矣。上曰。宣薦爲幾人乎。好仁曰。宣薦爲十五人。守部薦幾至四十人。且有祿試射矣。上曰。祿試射不必兼設。以待後日。好矣。好仁曰。旣有前例。故臣果以此出令矣。上曰。春秋兩等。旣非都政之月。而已有取才之例。何必以趁此都政。輒爲擧行乎。命善曰。聖敎果然矣。上曰。取才之擧。亦係不輕。卿於明日。必爲親試。可也。好仁曰。謹當依敎擧行矣。上曰。許多齋儒。無一善講。誠可怪矣。璹曰。初非賜第之試。故儒生輩。不爲着力而然矣。上曰。賜第一節。寧有定式乎。命善曰。雖得初試之賞典。在儒生。亦爲幸矣。齋儒講畢。命善曰。掌色儒生。以自願一經。出講章乎。上曰。昨秋已有此例矣。尹若烈進講書傳。上曰。善講矣。命善曰。其講法。無異明經生矣。上曰。圓點科。近有設講之議。而因此肄習。則當有專一經之效矣。命善曰。果然矣。自昨秋以後。多有講習之人矣。若烈講訖退出。至李昆秀。進講詩傳。上曰。此亦善誦。無異講生矣。爾能承上接下乎。崑秀曰。臣當依敎連誦矣。仍誦天保章。又誦採薇章。上曰。果突誦矣。崑秀講訖退出。至黃鍾五。進講周易。上曰。善誦矣。命善曰。文義奏對。亦有識見矣。鍾五講訖退出。上曰。粗以上入格人待令事。分付。賤臣承命出。分付。講畢。命善曰。今日試取榜。何以爲之乎。上曰。念一日。欲爲製取。姑待伊日。同爲出榜。可也。仍命書榻敎曰。館學齋任儒生。一經講入格人。二十一日試取。昌聖曰。今番雨水。川渠橫決。觀旂橋盡爲崩頹。不可不趁今改築矣。上曰。卿其看飭修改。可也。上降座乘輿。出仁政殿。樂作。詣仁政門。下敎曰。湖南私賑人召入。宇鎭承命。分付。光州姜德輝。昌平金和重。南平黃千一。以次進前。上下詢姓名年紀地閥訖。下敎曰。爾等各自捐千石私賑乎。德輝等曰。然矣。上曰。爾等雖是富實之民。不惜千包。辦此救濟之擧。俱甚嘉尙。其在酬賞之典。無論內外實職。欲爲除拜。而爾等年値衰老。有難供職。何以則爲好耶。爾等畢陳所願可也。德輝等曰。臣等別無所望。而只願錦衣還鄕矣。上曰。何官爲錦衣還鄕乎。好仁曰。指謂本道邊將矣。上曰。領議政入侍。賤臣承命出。與徐命善偕入進前。上曰。除拜邊將。亦有前例乎。好仁曰。有五衛將特除之事矣。命善曰。亦有陵參奉除拜之例矣。上曰。本道有邊將窠乎。好仁曰。只有臨淄僉使一窠。萬戶則無窠矣。上曰。古有五衛將除拜之例。爾等欲爲此職乎。德輝等曰。五衛將有難堪當矣。上曰。一除此職。則傳子若孫。當爲世世兩班。豈可與邊將竝論哉。德輝等曰。惟在自上處分。臣不敢更達矣。千一曰。臣則惟願錦衣還鄕矣。上曰。爾願如此。卽當分付該曹。而今此褒賞。非直爲爾等而已。實出聳勸之意。此後雖値歉歲。凡厥鄕外之民。體此朝家之意。必也交相激勸。捐財恤窮事。傳及鄕隣。可也。仍命書傳敎曰。富民之捐財賑活。須有別樣激勸之政。可責來效。然未知人地之如何。使之起送矣。三人身手地處。足堪此等之職。光州嘉善姜德輝。昌平閑良金和重。南平嘉善黃千一。五衛將見窠。本道邊將窠。令該曹口傳備擬。命善曰。湖南勸分人之今日所被恩榮。不但爲渠輩誇耀鄕里而已。他日積粟之類。其將視此而激勵。聖意所在。臣實欽仰。第姜德輝黃千一之嘉善。俱是加設帖。金和重則未及加資。在前實職命下之後。多有改出官敎之例。今亦依此擧行。金和重一體成給折衝敎旨後奉承傳備擬事。分付該曹。何如。上曰。依爲之。出擧條上曰。新除二人。換着五衛將服色。仍參侍衛班。可也。駕詣協陽門。上曰。京幾監司入侍。賤臣承命出。與李亨逵偕入進前。上曰。今番雨後外邑狀報形止。何如。亨逵曰。沿江諸處。盡爲沈沒。山峽之間。或有沙汰之患云矣。上曰。移秧今已畢役乎。亨逵曰。高燥處。尙今移揷云矣。命退。上入大內。諸臣口傳問安訖。以次退出。
정조 6년
行都承旨嚴璹坐。左承旨趙瑍坐。右承旨金宇鎭坐。左副承旨趙尙鎭坐。右副承旨李謙煥坐直。同副承旨林錫喆坐直。注書趙興鎭病李祖承藥院直。假注書李太亨仕直。事變假注書馬思仁仕。
정조 6년
惠慶宮。奎章閣政院玉堂單子問安。答曰。知道。
정조 6년
惠慶宮。朝廷二品以上六曹堂上兩司長官奉朝賀單子問安。答曰。知道。
정조 6년
傳于金宇鎭曰。除拜已過隔年。候班亦不來參。道理豈如是乎。司僕主簿洪守榮。今日內謝恩。使之問安。
정조 6년
傳于金宇鎭曰。承旨房。仍。
정조 6년
注書趙興鎭病。代李太亨爲假注書。
정조 6년
備忘記。秩滿守令勿遷事。向於悶旱時。因堂疏所請。雖已許施。今聞銓堂言。瓜滿守令。只是西北堂上窠云。爾則瓜滿差代。不若秩滿序陞矣。況今民情。視得雨前稍殊。農形比三南。則頗勝。別無聲績。徒然仍任。似無意義。此等窠。都政日依例差出之意。令銓堂知悉。
정조 6년
金宇鎭啓曰。今六月二十日都目政事爲之之意。敢啓。傳曰。知道。
정조 6년
傳于林錫喆曰。政官牌招開政。
정조 6년
有政。吏批。判書李命植進。參判鄭一祥牌招不進。參議趙鼎鎭式暇。左承旨趙瑍進。以李時秀爲兵曹參議。閔師宣爲兵曹佐郞。李栢然爲寧遠郡守。
정조 6년
兵批。判書鄭好仁坐起進。參判徐有寧病。參議鄭存中入直進。參知李時秀未肅拜。同副承旨林錫喆進。副護軍金和重金宗鐸李迪喆金履厚李性吾。副司直吳載純金履素金魯淳李世奭李亨元曺遠振。副司果李百亨單付。
정조 6년
趙瑍。以宣惠廳言啓曰。卽接南部箭串里一契任掌手本。則洪忠道忠州牧大同米所載船一隻。本月十七日。到于龍潭地。致敗云。聞甚驚駭。依例發遣本廳郞廳。與該部官。眼同摘奸。使卽拯出之意。敢啓。傳曰。知道。
정조 6년
金宇鎭。以禮曹言啓曰。今此惠慶宮誕辰。物膳進上中。洪忠道封進生鰒。無端闕封。其所擧行。誠極駭然。當該道臣及封進官。司饔院已爲請罪矣。物種則雖已過時。罔夜封進之意。星火知委。何如。傳曰。允。
정조 6년
金宇鎭。以司饔院官員。以都提調提調意啓曰。各道所封物膳進上。例爲前期封進。而惠慶宮誕日物膳進上中。洪忠道所封生鰒進上。無端闕封。其所擧行。萬萬駭然。當該道臣罷職。封進官拿問嚴處。何如。傳曰。事極駭然。猶未知委折之如何。自本院。斯速行査後。更爲稟處。可也。
정조 6년
林錫喆。以司饔院官員。以都提調提調意啓曰。誕日物膳進上遲滯委折。纔已發關行査於洪忠監司洪秀輔處矣。進上物種。今始來到。故方欲監封之際。生鰒箇箇色變腐傷。不得已退送。使之改備封進。陪持所供。雖曰阻水所致。其言有不可準信。道臣及封進官。旣不能前期封進。又不善檢飭。致有此腐傷闕封之境。莫重進上。如是慢忽。極爲駭然。査報上來後稟處。次領來陪持人。姑爲囚禁以待之意。敢啓。傳曰。已料其阻水。聞果然矣。物膳色品之稍變。似非不謹封進之致。不必退送。仍爲封入。陪持人。參酌懲治放送。可也。
정조 6년
趙尙鎭。以兵曹言啓曰。宣薦內禁衛取才時。三技以上入格人。單子書入之意。敢啓。傳曰。知道。
정조 6년
趙尙鎭。以兵曹言啓曰。兼司僕將具埱。身帶別軍職。勢難兩處供職。羽林衛將金樂淳。身病猝重。無望供職。俱爲呈狀乞遞。宿衛輪番之任。不可久曠。竝改差。何如。傳曰。允。
정조 6년
持平李秀夏疏曰。伏以。臣跡本孤畸。識又譾劣。晩竊科第。濫忝朝籍。而値日月淸明之會。荷雨露涵濡之澤。有擬輒除。遍歷郞署。屢叨禁廬之直。獲廁陪班之列。涯分滿溢。衷情感結。唯期筋力奔走於閒司漫職。以報聖恩之萬一。迺於千萬夢想之外。柏府新命。遽下於貶坐進參之日。除旨纔宣。召牌繼臨。臣惝怳震越。他未暇顧。章皇出肅。而持憲之地。責任不輕。苟非風裁足以糾察官邪。言議足以裨補君德。則一日蹲據。尸素貽譏。如臣無似。顧何可視若固有。而仍因冒當乎。且臣積瘁於當炎供職。素患復暑。乘時闖發。嘔泄交作。食飮全廢。僵伏旅次。調治無方。以此病情。無望蠢動。玆敢冒味呼籲於天地父母之前。伏乞聖慈。察臣人器之不稱。諒臣疾病之難强。特賜鞶遞之恩焉。臣方祈免之不暇。何敢自居以言責。而凶逆之徒。人得以共誅。沐浴之義。天彝之同賦。臣豈可默默而已乎。噫。天下之惡。莫大於亂逆。王者之政。莫先於懲討。千古所無之逆。而不施常刑。一天共戴之讎。而終拂輿情。則國何以爲國。人何以爲人乎。鄭妻之千凶萬惡。窩窟於梟獍。龜柱之元惡大憝。根柢於豺狼。而偃息海島。保其首領。國榮之沮遏大計。德相之投進凶言。實是懿溫之復生。莽操之前身。而或臥死牖下。尙逭孥戮之典。或薄竄邊郡。不伏究覈之刑。樂純之窮凶絶悖。卽覆載難容之極賊。而未施遠竄之典。煥億之陰謀凶圖。卽人世罕有之大逆。而不過定配而止。王法之所不容誅。國人之皆曰可殺。而上下相持。當斷不斷。三司之舌將弊。諸賊之頭尙戴。義理由是而晦塞。變亂由是而層疊。昨年今年。以種生種。湖畿之獄。連歲闖凶。至於䎸賊而極矣。疏啓交積。而尙靳王府之移囚。刑章不擧。而罔施不道之當律。此莫非刑政之失宜。天討何以得行。輿情何以得洩乎。伏願殿下。廓然深思。赫揮乾斷。特允群下之請。亟正諸凶之罪焉。噫。今夏旱乾。挽近所無。三農愆期。一霈靳澤。聖心焦憂。夙宵靡遑。常膳不御。久却有司之請復。溫綸誕頒。思聞執藝之進規。圭璧親將於郊壇。露立終宵。羽衛歷駐於市街。疏釋重罪。殷主之代犧。唐帝之縱囚。其至誠惻怛。無以加焉。憂遑之聖念。宜有孚格之理。則仁愛之天心。豈無感應之道。於是乎鑾輿纔返。甘霔旋至。繼以大霈。得自方寸。農期雖云差晩。雨澤終致普洽。近見靑臺連日之報。仰寬龍樓宵旰之憂。則天人孚感之際。若是其捷於影響矣。嗚呼。人君代天育物。天之心。卽殿下之心也。殿下之心靡懈。則天心眷眷。而靈貺滋至。殿下之心或怠。則天心夢夢。而災沴不息。此豈非殿下大可警省者乎。惟我殿下。勿以得此甘霈。而少弛宸憂。勿以格彼上天。而或忽聖衷。憧憧一念。無時間斷。政令施爲之間。以實心行之。民生懷保之策。以實心推之。身居厦氈。而如在桑林之時。心存涓蠖。而恒軫雲漢之思。則繼自今。必見天心降格。雨暘時若。田功昏作。而萬姓歡樂。霜節自退。而百穀登熟。安知向者魯野之無靑。不變爲周郊之有秋乎。噫。今秋豐歉。雖未可知。嗣歲接濟。亦所留念。以還穀分留言之。流來之法意至重。近年之禁令申嚴。則爲守令者。誰敢一毫放忽。自陷罪辜。但或莫察於吏奸。而任其幻弄者有之。不糶於年久。而致其腐敗者有之。難保其邑。邑無虧欠。在在皆精實。至若畿甸湖南。最多積儲。而穀簿多少。難憑虛實。宜令備局發關。行會於三南及京畿道臣處。及其秋糴未開倉之前。分送勤幹親裨。各其道內。反閱倉庫。若有元簿欠縮穀包耗敗者。爲先刻期懲捧於該守令該監色。繼以狀聞論罪。而待其各道畢反狀之齊到日。朝家發遣文武從班中。經事不生疎之人。於八月前。或十餘邑。或六七邑。抽栍摘奸。或有相左道臣守令。論以重律。則國儲可以無欠。民食可以有裕矣。伏願下詢廟堂而處焉。噫。草竊奸究。豐年樂歲。尙或有之。況此纔經大旱。人情憂遑之時乎。近來京闉咫尺。已聞有竊發之患。倘或歲判荒歉。則彼不能聊生之類。有相聚爲盜之慮。奪富戶之蓋藏。劫貧氓之擔石。閭里之騷繹。道路之梗絶。勢所必至。請令京而捕廳。鄕而鎭營。嚴明申飭。俾盡譏詗。以戢其患。而如有傳聞狼藉。未卽捕捉者。當該捕將與營將。繩以重法。則偸竊之患。自可止息。而禦暴之政。未必無補矣。噫。臣待罪騎省。略有年所。凡於曹中宿弊。無一二覷得。而至於宮墻之疎虞。竊不勝其寒心者。久矣。數年潦水。頹落相繼。十里周圍。把守成望。踰時而毁處莫補。經夏而罅隙漸闊。墻外人行。可以見影。夜中相語。不難聞聲。已非高墉壯圉之道。而況且近來把守減半。補葺愈弛。今番大雨。臣未知何處又頹。某所益落。而巡警有遞休之時。守卒甚單弱之憂。土石修築。固知非時。籬柵堅補。尤宜盡心。臣謂申飭各該營門。益務補葺之方。稍待物力鳩集。亟擧改築之圖。斷不可已也。臣無任屛營祈懇之至。謹昧死以聞。答曰。省疏具悉。所陳當留意。第二件事。令廟堂稟處。三件四件事。依施。爾其勿辭察職。
정조 6년
行都承旨嚴璹藥院直。左承旨趙時偉坐。右承旨金宇鎭坐。左副承旨趙尙鎭坐。右副承旨李謙煥坐直。同副承旨林錫喆坐直。注書趙興鎭病李祖承藥院直。假注書李太亨仕直。事變假注書馬思仁仕。
정조 6년
傳于金宇鎭曰。左承旨勢難强迫。許遞。前望單子入之。
정조 6년
傳于金宇鎭曰。新除授承旨牌招。
정조 6년
傳于金宇鎭曰。吏房承旨入侍。
정조 6년
傳于金宇鎭曰。右承旨聞其實𧏮。勢難供劇。今姑許遞。前望單子入之。
정조 6년
傳于李謙煥曰。戶房承旨入侍。
정조 6년
傳于金宇鎭曰。日熱如此。明日親政時刻。以卯初磨鍊。開門雖不差早。比常時稍早爲之事。分付。
정조 6년
傳于李謙煥曰。時囚。皆令今日內捧供。判堂近以橋梁疏濬之役。勢將妨務。判義禁具善復許遞。明日政差出。開坐。令次堂擧行。
정조 6년
傳于金宇鎭曰。抄啓文臣李時秀進箋。以二十二日爲之。抄啓諸文臣參班。依向日下敎。擧行事。分付。當於便殿受箋。侍衛除之。只承史入侍事。本院本閣知悉。
정조 6년
傳于李謙煥曰。觀此闕記。西平萬戶延德雨報瓜。德雨之效勞於南城行幸時。抑云不些。人亦勤幹。反勝京營執事。遞來後。自本廳卽爲待窠收用事。分付。
정조 6년
傳于金宇鎭曰。明日。卽便殿殿座。日熱又如此。承旨。只該房及代房承旨入侍。
정조 6년
傳于金宇鎭曰。再明日殿座處所。以春塘臺爲之。侍衛除之。試官時服肅拜事。分付。
정조 6년
注書李祖承病。代金熙采爲假注書。
정조 6년
傳于李謙煥曰。同副承旨入侍。
정조 6년
李謙煥。以義禁府言啓曰。成均館掌務官金鼎國拿囚之意。敢啓。傳曰。捧供以聞。
정조 6년
金宇鎭。以宣惠廳言啓曰。南部箭串一契任掌手本。據洪忠道忠州牧大同米所載船一隻。本月十七日。龍潭地致敗。發遣本廳郞廳與該部官。眼同摘奸。所沈之米一百二十石。沒數拯出。而京江致敗。情節可疑。故嚴査委折。則沙工李世太招內。以爲忠州牧辛丑條大同米一百十石。船價米十四石。合一百二十四石。六月十一日裝載。連値大雨。僅僅行船。十六日及到纛島近處。風勢大作。不敢留泊。轉向龍潭之際。風急浪疊。船小卜重。以致沈沒。人物則攀緣草岸。幸得全活。而拯米中逋欠四石者。騎船時分作糧資之致云。監官李昌漢所告。亦無異同矣。拯米一百二十石改斛量。則欠縮爲六石。拯米則依例分給江民。劣米則依事目。令忠州牧擔當。秋成卽時上納之意。分付本道。而當此船漢輩奸僞百出之時。穀物雖曰準拯。亦不無欠縮。則渠輩所供。有難準信。監官及船人等。移法司査實嚴處。致敗日字。乃在於本月十六日。而任掌之手本。稱以十七日云者。極爲駭然。該里任掌。亦令攸司。從重科治。何如。傳曰。允。
정조 6년
林錫喆。以漢城府言啓曰。江上民家被水與否。待其水退路通後。追後摘奸以啓事。曾已草記矣。南部則雖有如干被災之處。都不過人家行廊一二間之處。故不爲擧論。西部所報人家。別單書入。仍爲枚報賑廳之意。敢啓。傳曰。知道。
정조 6년
李謙煥。以御營廳言啓曰。本廳騎士別將李邦五。千摠李文德。座次陞降事。已爲啓下矣。別將李文德。訓鍊都監千摠遷轉。千摠李邦五。還差別將。使之察任。何如。傳曰。允。
정조 6년
禁府啓目。成均館掌務官金鼎國原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 6년
禁府啓目。西部奉事李恒演原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 6년
壬寅六月十九日卯時。上御誠正閣。同副承旨入侍時。同副承旨林錫喆。記事官李祖承。兼春秋金健修金鳳顯。以次進伏訖。上詣奎章閣。御宙合樓。命諸閣臣。如禮奉審訖。命退。承史以次退出。
정조 6년
壬寅六月十九日辰時。上御誠正閣。吏房承旨入侍時。左承旨金宇鎭。記事官李祖承。兼春秋金健修金鳳顯。以次進伏訖。上曰。明日都政。旣命親臨。而日熱如此。時刻差早磨鍊。可也。命退。承史以次退出。
정조 6년
壬寅六月十九日辰時。上御誠正閣。戶房承旨入侍時。左承旨徐鼎修。記事官李祖承。兼春秋金漢宗金鳳顯。以次進伏訖。上曰。兼春秋曺喜有。何不入來耶。鼎修曰。姑未入來矣。上曰。然則使之催促入侍。漢宗承命出。喜有進伏。上曰。吏兵批序陛及出六初入仕窠闕書入事。分付。仍命退。承史以次退出。
정조 6년
壬寅六月十九日戌時。上御誠正閣。同副承旨入侍時。同副承旨林錫喆。記事官李祖承。兼春秋金鳳顯。別兼春秋徐龍輔。以次進伏訖。上命讀公事訖。命書判付。上曰。日氣蒸熱。果是雨徵耶。錫喆曰。頗有雨意矣。仍命退。承史以次退出。
정조 6년
行都承旨嚴璹藥院直。左承旨徐有防坐直。右承旨趙時偉坐。左副承旨金宇鎭坐直。右副承旨李世奭坐。同副承旨林錫喆坐。注書趙興鎭藥院直李祖承仕直。事變假注書馬思仁仕。
정조 6년
趙時偉啓曰。左副承旨趙尙鎭。今日不爲仕進。卽爲牌招。何如。傳曰。許遞。前望單子入之。承旨前望單子入之。徐有防落點。
정조 6년
金宇鎭啓曰。明日次對。兩司當爲進參。除在外未署經外。未肅拜呈告人員。竝待開門牌招。以爲入侍之地。何如。傳曰。允。
정조 6년
都目政事。吏批。判書李命植進。參判鄭一祥進。參議趙鼎鎭進。正郞徐龍輔進。佐郞二員未差。左副承旨金宇鎭進。以任時習爲禮賓主簿。李承福爲長興主簿。李鼎烈爲掌苑別提。鄭在信爲兵曹正郞。李壽彬爲杆城郡守。金明鎭爲英陽縣監。鄭彦昇爲靑巖察訪。李瑞文爲平丘察訪。金鍾秀爲判義禁。柳載熙爲寶城郡守。李華國爲同福縣監。金漢宗爲魚川察訪。崔宇觀爲參禮察訪。李在倫爲碧沙察訪。朴宗榦爲氷庫別提。韓世裕爲尙衣別提。李厚瑾爲敦寧主簿。兪漢參爲宗簿直長。韓翼商爲社稷直長。趙明寅爲平市直長。金孝眞爲兵曹正郞。韓鼎謩爲戶曹佐郞。韓榮錫爲孟山縣監。尹在寬爲宗廟令。孫碩周爲判校。邊聖和爲慈山府使。徐有龍爲機張縣監。李尙琦爲長興直長。延東憲爲司圃直長。李厚老爲義盈直長。申斗七爲輸城察訪。李玧爲司饔奉事。李崇老爲禮賓奉事。兪漢永爲軍資奉事。林鳳頀爲司藝。睦祖永爲文川郡守。李之衍爲宗廟令。李壽仁爲寧陵令。李斗源爲廣興主簿。李邦仁爲掌樂主簿。朴晉煥爲工曹佐郞。韓錫鳳爲光陵令。白東運爲咸從府使。李格爲价川郡守。柳誨爲漢城主簿。趙時淳爲掌樂主簿。兪彦鏽爲繕工主簿。權儐爲兵曹佐郞。李英遠爲典簿。尹擎柱爲禮曹正郞。愼師稷爲刑曹佐郞。吳錫齡爲直講。柳爾胄爲龍川府使。鄭東驥爲中部都事。金文淳爲禮曹參判。韓世裕爲監察。金載聲爲璿源殿令。鄭存謙爲謝恩兼冬至使。洪良浩爲副使。洪文泳爲書狀。金相丁爲監役。高益擎爲北靑府使。金和中爲奉常正。李養遠爲司饔直長。尹美基爲內資直長。尹得烈爲尙瑞直長。鄭如淵爲軍器僉正。李東憲爲監察。蔡廷夏爲成歡察訪。許霔爲尙瑞副直長。尹得烈爲尙衣別提。洪李敬裕韓相肇金命彦爲典籍。愼師稷爲兼春秋。沈鏗爲英陵別檢。金驥燦爲莊陵別檢。朴柱遇爲孝陵別檢。金致光爲穆陵別檢。姜彙鈺爲明陵別檢。權坰爲惠陵別檢。李顯模爲副校理。車亨衢鄭良翰爲成均博士。金致泳爲學正。金就行爲學錄。金必泰爲司饔奉事。朴敬圭爲敬慕宮奉事。金履脩爲東部奉事。金處漢爲慶源府使。宗簿直長兪漢豐。內資直長尹美基相換。金絅采爲長興奉事。閔彝顯爲掌苑奉事。許霔爲尙瑞直長。沈公著爲尙瑞副直長。任希默爲濟用副奉事。洪徽河爲氷庫別檢。李顯道爲濟原察訪。鄭昌老爲禁府都事。李象鼎爲宗廟副奉事。鄭𣲚爲永祐園別檢。朴師郯爲假監役。尹可基爲典獄參奉。李鋐爲禮賓奉事。李太亨爲宗簿主簿。金熙采爲司饔主簿。長興直長李尙琦。司饔直長李養遠相換。張志默爲東學訓導。金良倜爲西學訓導。徐有容爲慶基殿參奉。鄭德濟爲肇慶廟參奉。金啓淳爲長寧殿參奉。鄭殷祥爲昌陵參奉。南羲老爲恭陵參奉。丁載運爲宣陵參奉。李英敎爲穆陵參奉。兪漢寬爲明陵參奉。李潞秀爲惠陵參奉。
정조 6년
兵批。判書鄭好仁進。參判徐有寧進。參議鄭存中進。參知李時秀入直進。正郞趙時謙金孝直。佐郞閔孝克。右承旨趙時偉進。以金魯成爲訓鍊正。劉興祿爲景福將。尹弼成爲慶熙將。魚道采爲五衛將。朴載文爲安東營將。柳心源爲黃海兵虞候。金魯成爲羅州營將。李瀁爲訓鍊僉正。閔百履爲都摠經歷。尹進五爲登山僉使。金重彰爲廣梁僉使。金兌福爲白峙僉使。金時亨爲天摩僉使。崔奎絢爲礪硯僉使。金源爲上土僉使。鄭錬爲神光僉使。具善德爲鹿島萬戶。李仁煥爲西平萬戶。高廷悅爲金甲島萬戶。金興弼爲助泥萬戶。宋泰一爲寅火堡萬戶。王得俊爲德津萬戶。梁廷億爲山羊會萬戶。金光皓爲仇寧萬戶。申光魯爲訓鍊僉正。申大坤爲中樞經歷。安橚爲宣傳官。洪受寬爲恃寨僉使。李枝昌爲玉浦萬戶。朴昌夏爲鳥嶺別將。朴東秀爲新門別將。李再靖爲南村別將。趙恒星爲豐山萬戶。宋景哲爲阿吾地萬戶。朴希彦爲訓鍊判官。李漢章權薰李慶錫爲訓鍊主簿。朴慶獜爲同知。徐德世洪致範金處漢爲僉知。鄭徵世爲忠翊將。李晳爲訓鍊正。李漢陳爲都摠經歷。趙宅鎭爲都事。洪文泳爲北評使。金德房爲黃龍山城別將。金春得爲慈母山城別將。韓鎭奎爲首陽山城別將。金益彬朴載文柳鎭豐金魯成爲護軍。李仁默爲都摠都事。李邦翊爲中樞都事。禹拓夏爲訓鍊主簿。金吉行李昌培爲訓鍊主簿。金弘運爲從浦萬戶。鹿島萬戶具善德。位羅萬戶張始興相換。申應周爲內乘。李晳爲宣傳官。李琦鉉爲都摠經歷。李雨普爲訓鍊主簿。趙光鉉李泰榮李國培李民秀尹守範爲武兼。鄭彦衡爲兼司僕將。鄭殷誠爲都摠都事。金景訥白尙瑩爲僉知。南海源趙心泰爲五衛將。沈緯鎭爲武兼。金永勉爲部將。李顯昌具達遠爲守門將。金宗發權心彦李尙友李尙度吳彦敎任希一李彦祐安策李廷範成世柱李蓍漢金鼎夏李宗賓洪源海河明世爲副司果。申處文辛在復成彦霖爲武兼。河明世鄭世擎李益謙爲部將。崔逵漸鄭萬儀徐命基李宅觀權聖鎭爲守門將。李邦城爲羽林將。趙雲履洪源海爲副司果。趙心泰爲副護軍。崔漢彬爲黃土歧權管。金玹爲馬馬海權管。崔尙耆爲廟坡權管。丁錫亨爲栗浦權管。陳泰華爲三千權管。崔義榮爲乫軒洞權管。徐繼獜爲雲頭里權管。金致龍爲廟洞權管。鄭慶煥爲吾於權管。
정조 6년
李世奭。以義禁府言啓曰。兵曹正郞趙時謙拿囚之意。敢啓。傳曰。分揀放送。
정조 6년
金宇鎭。以訓鍊都監言啓曰。因司謁手本。武藝別監車道喆金潤國久勤當次。依定式遷轉事。啓下矣。本局別武士有闕。代車道喆金潤國差定之意。敢啓。傳曰。知道。
정조 6년
金宇鎭。以扈衛廳別將以大將意啓曰。別將尹守喆。身病猝重。勢難察任。改差。何如。傳曰。允。
정조 6년
金宇鎭。以司饔院官員。以都提調提調意啓曰。本院奉事李尙琦。以燔造事。方在分院。而今日都政。長興庫直長遷轉矣。莫重燔役。不可付之於手生之人。本院直長中。依例相換。以爲竣事之地。何如。傳曰。允。
정조 6년
壬寅六月二十日卯時。上御涵仁亭。親臨都政入侍時。行吏曹判書李命植。參判鄭一祥。參議趙鼎鎭。正郞徐龍輔。假郞廳方宗擧孫碩周金命彦楊致鶴吳錫齡石宗克金就行。兵曹判書鄭好仁。參判徐有寧。參議鄭存中。參知李時秀。正郞李羽晉金孝眞李錫夏。佐郞尹孝寬閔孝克閔師宣。行都承旨嚴璹。左承旨趙時偉。右承旨金宇鎭。右副承旨李謙煥。假注書李太亨金熙采。記注官曺喜有金鳳顯。以次進伏訖。命植曰。四館陞出六品時。例有九處講後遷轉之規。而承文院褒貶。如或有故過限。則四館積滯。不可不慮。故自前雖未經九處講。亦有陞六之規矣。今春夏等褒貶。不得爲之。故當出六品者。未免積滯。依例遷轉。何如。上曰。依爲之。出擧條命植又曰。今都目大政。各歧仕滿應遷者。相避及未準朔監察禁府都事戶曹刑曹工曹漢城府郞官。平市署官員五部都事各司久任時推人員。竝擬。何如。上曰。依爲之。出擧條好仁曰。新資營將。今當差出。而擬望之人乏少。未準朔守令虞候。竝擬。何如。上曰。依爲之。出擧條好仁又曰。訓鍊正今當差出。而擬望之人乏少。外任竝擬。何如。上曰。依爲之。出擧條璹曰。新除授承旨徐有防。牌招。何如。上曰。依爲之。出擧條宇鎭曰。都目時書役浩繁。吏曹假郞廳。爲先差出。何如。上曰。依爲之。上曰。事變注書入參。可也。事變假注書馬思仁。聞命入參。上命書傳敎曰。吏兵批初入仕。各別擇擬。守令邊將亦爲擇擬。西北人松都人軍功人子孫錄用等事。另飭銓曹。上又命書傳敎曰。挾輦將官準瓜人。今日政陞品事。分付西銓。此後亦必隨卽調用之意。申飭。名下懸註。依久勤例爲之事。定式施行。上曰。禁喧郞廳及不爲入侍郞廳拿處。出榻敎上曰。兵曹判書鄭好仁推考。出榻敎上曰。今番出六。窠闕甚窄。入侍注書。尙瑞院官員。則可能區處否。命植曰。注書尙瑞官員。則僅可區處。而其他陞六人。似難區處矣。上命書傳敎曰。親政時。入侍注書。尙瑞院官員。依例陞六。上曰。都摠經歷閔百履汰去。出榻敎上命書傳敎曰。訓鍊正今日政。以在京無故人差出。上曰。在外兵郞改差。出榻敎上曰。實官使之入來。吏兵批畢後。注書趙興鎭李祖承。追後入侍。賤臣先退。
정조 6년
行都承旨嚴璹藥院進。左承旨徐有防坐。右承旨趙時偉坐直。左副承旨金宇鎭坐。右副承旨李謙煥坐。同副承旨林錫喆坐直。注書趙興鎭藥院進李祖承仕直。事變假注書馬思仁仕。
정조 6년
藥房都提調鄭弘淳。提調金華鎭。副提調嚴璹啓曰。昨日親臨大政。冒暑酬應。伏未審夜間。聖體。若何。今日臣等率諸御醫入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。答曰。知道。
정조 6년
以掌令李敬一徐有成。獻納李夔牌不進罷職傳旨。傳于林錫喆曰。只推。
정조 6년
傳于林錫喆曰。李仁彬發明之招。如有一分疑似之端。不必施威捧供以聞。何時下敎。尙不捧供。此等王府。將焉用哉。赴坐堂上推考。刑房都事拿處。
정조 6년
有政。吏批。判書李命植呈辭受由。參判鄭一祥進。參議趙鼎鎭進。左承旨徐有防進。以李在學爲刑曹參議。趙尙鎭爲敦寧都正。李性吾爲司成。金載謙爲童蒙敎官。禁府都事鄭昌老。長興奉事金絅采相換。權熻爲咸從府使。
정조 6년
兵批。判書鄭好仁呈辭受由。參判徐有寧病。參議鄭存中病。參知李時秀入直進。同副承旨林錫喆進。慶州營將柳鎭豐。大興中軍鄭潤弼相換。
정조 6년
兵曹口傳政事。以閔百履爲宣傳官。
정조 6년
以洪忠監司狀啓扶餘縣民家漂失頹壓事。傳于林錫喆曰。戶不分大小。民不言姓名。此等按例之事。茫昩如此。治績得無儱侗之歎乎。扶餘該縣監。爲先從重推考。形止使之斯速報來。隨卽狀聞事。回諭。
정조 6년
以慶尙監司啓本醴泉居良女李召史擊錚內辭緣査啓事。傳于林錫喆曰。下刑曹爲有矣。京外殺獄文案。前後何限。而惟其情跡之隱晦。倫常之變怪。孰有甚於此獄者哉。自早至暮。及復究閱。戚大若弼之間終未得者。爲首爲從之當在於何人是如乎。檢狀査牒之語。營題道啓之辭。或失於懸空。或涉乎臆決。均之爲未允當之歸。此文案段。卿等除尋常。另加聚精爛商。指一的確稟處。
정조 6년
林錫喆。以司僕寺內乘。以一提調言啓曰。新除授兼內乘鄭學耕。時無職名。令該曹口傳付軍職。冠帶常仕。何如。傳曰。允。
정조 6년
兵曹口傳政事。以鄭學耕爲內乘。
정조 6년
趙時偉。以備邊司言啓曰。今日次對堂上懸病。至於四員之多。事甚未安。竝卽牌招。以爲進參之地。何如。傳曰。允。
정조 6년
趙時偉。以訓鍊都監言啓曰。本局哨官金宗洙。身病甚重。勢難察任。改差。何如。傳曰。允。
정조 6년
林錫喆。以義禁府言啓曰。前慈山府使南柱老拿囚之意。敢啓。傳曰。嚴問捧口招以聞。
정조 6년
李謙煥。以義禁府言啓曰。訓鍊都監千摠李仁彬拿囚之意。敢啓。傳曰。知道。
정조 6년
李謙煥。以義禁府言啓曰。前咸從府使白東運拿囚之意。敢啓。傳曰。知道。
정조 6년
林錫喆。以義禁府言啓曰。時囚罪人李仁彬處。以傳旨內辭意。出問目反覆嚴問。則渠之所供內。伊日動駕時。果以千摠領軍。出宮時則爲先廂。還宮時則爲後廂。而所領軍兵。不過一哨。則咫尺之地。何敢爲張扇之計乎。且右手則執旗持鞭。左手則執轡馭馬。雖欲張扇。其勢末由云云。粧撰爲說。終不吐實。故更爲各別施威。多盤窮詰。而一向抵賴。無意輸款。究厥情狀。尤極痛駭。旣有待取服修啓目以聞之命。而罪人頑不直招。開坐半日。啓目不得修入。臣等惶恐待罪之意。敢啓。傳曰。論以國綱。旣始之事。豈因渠之發明而中止乎。臺疏之指的姓名。有非泛泛風傳之比。則渠之終不直告情狀。萬萬痛駭。然事理無出常情之外。大抵赴陣將官。右手秉旗仗鞭。左手控轡制馬。更有別手。可以揮扇。以此委折。朝筵亦有提敎。而左相之言。以爲武弁。素覵騎馭。不必以執轡與否。爲疑端云云之故。予亦然之矣。今又思之。轡在左手。旗在右手。設令仁彬。覵於騎馭。初不控轡。如左相之言。以左手豈可揮扇乎。至於旗竿。決無移把左拳之理。以此以彼。予則明知其爲起疑之一端。然十目覩。衆口喧騰。雖欲爲仁彬地。眞所謂無可奈何。仁彬之有犯無犯。不可不從別歧嚴明覈實。然後更加發問目取服。政合審克之體。伊日動駕時。後廂把摠哨官及將校等。卽令本都監都提調。公廨開坐。嚴問草記。如不直招。當不拘用棍之意。分付事。都提調知悉擧行。其時本局中軍。特令殿後。後廂之事。豈有不聞之理。一體招致査問事。傳于都提調。卿等勿待罪。
정조 6년
趙時偉。以訓鍊都監從事官。以都提調言啓曰。臣依傳敎。開坐于公廨。招致本局中軍申大謙及去月二十二日動駕時。後廂把摠權邁。哨官吳道炡鄭履曾孫克福全東秀。差官執事崔成崙朴震彧李春英。別武士金光澤林麓李祥僑等。反覆査問。至以無隱直告。則雖若結怨於一人。而掩諱飾辭。則自歸於欺罔天聽之科。取捨輕重較然明甚之意。丁寧曉喩。末又威喝恐嚇。靡所不至。而皆以爲李仁彬揮扇一事。非但不見。亦無所聞云。中軍申大謙。以爲傳敎之下。雖有自犯。固當首實之不暇。況於他人之事。何足顧惜。而不爲直陳乎。李仁彬之揮扇與否。實無所見云。執事崔成崙。以爲。矣身旣是千摠之差官。故伊日事。終始目覩。李仁彬本來殘弱。而所騎之馬。悍甚難制。故仁彬不能放心坐鞍。張扇揮扇。非所可論。元來手中。實不把扇。雖被嚴棍。何可誣人云。其他中軍千摠隨行下人。亦爲嚴加究問。而同然一辭。箇箇發明。以此見之。則本局軍校之無一參見。丁寧無疑。臣伏承査實之命。而終不能覈得。且因軍校之散在各處。聚會之際。自致遲滯。不勝惶恐之意。敢啓。傳曰。知道。卿之査實如此。到今有難更問於李仁彬。徒傷事體。然査未究竟。向後處分之如之何。未知卿意云何。卿其參量。持一草記。可也。